GiliGold/VAD_KnessetCorpus huggingface dataset:
זהבה גלאון: יש לי תחושה שהניסיון לכרוך את הסעיף של העלבת עובד ציבור עם הסעיף של האיומים – אני לא אומרת מה קדם למה, שמעתי את עורך דין וייסגלס בפעם הקודמת שאמר שקודם היה הענין של האיומים ואחר-כך הוסיפו לזה את העלבת עובד הציבור - מעיד אולי על חולשת הטיעונים של שתי העבירות ואני אשמח להתייחסות שלך בענין הזה, אדוני היועץ.
זהבה גלאון: אדוני היועץ, אני אומרת את זה באמונה שלמה: אין לי ספק שאתה בא אל הוועדה הזאת בידיים נקיות ובתום לב.
זהבה גלאון: אני לא בטוחה שיש בידינו הכלים והיכולת לשפוט האם היו כאן איומים.
זהבה גלאון: לכן אני מציעה לך לשקול לא לכרוך את שתי העבירות ביחד, ואם כן – לסבר את האוזן מה בדיוק תפקידם של חברי ועדת הכנסת.
זהבה גלאון: אני לא יודעת איך שאר חברי הוועדה מתייחסים לזה אבל אני מודה שאני חשה שיש עלי מין אחריות כבדה ואני לא בטוחה שיש לי כל הכלים הפרוצדורליים לשאת בה.
מיכאל איתן: לדעתי זה היה צריך להיות תפקידו של היועץ המשפטי של הכנסת בהדרכה לחברי הכנסת להסביר להם את הסוגיות המשפטיות.
ראובן ריבלין: אז תישאל השאלה האם היועץ המשפטי של הכנסת יכול לתת ייעוץ משפטי אחר מזה של היועץ המשפטי לממשלה.
זהבה גלאון: אדוני היועץ המשפטי אני רוצה שתתייחס אל הדברים לקולא.
זהבה גלאון: לפני שתי ישיבות הערת במידה גדולה של צדק שהתפלאת לשמוע עמדות של חברי כנסת שהתבטאו בנושאים הרלוונטיים בטרם שמעו אותך.
זהבה גלאון: כיוון שמדובר בהליך מעין שיפוטי אני זוקפת את זה לחובתי ואומרת שאני לא ערה מספיק לכך שזה הליך מעין שיפוטי, ובהמשך לדבריו של חבר-הכנסת איתן אני לא בטוחה שיש בידי כל הכלים הפרוצדורליים כדי לדעת איך לנהוג בענין הזה.
זהבה גלאון: בנושא של העלבת עובד ציבור אני החלטית ואומרת שלא מקובל עלי שבישראל של שנות ה-2000 יעמידו אדם לדין בגין סעיף כזה.
סאלח טריף: חבר-הכנסת יולי אדלשטיין.
יולי יואל אדלשטיין: אני חש אחריות כבדה כי כבר מן הישיבה הראשונה עפים באוויר מושגים כמו גוף מעין שיפוטי, ועדה מעין שיפוטית.
יולי יואל אדלשטיין: קשה לי להבין למה בדיוק הכוונה.
יולי יואל אדלשטיין: האסוציאציה האפשרית היחידה היא אולי חבר מושבעים אבל שם דווקה כן נכנסים להצגת כל מיני ראיות ומקבלים כל מיני תדרוכים.
יולי יואל אדלשטיין: לא ישבתי בחבר מושבעים כזה אבל אני מניח שכך הם הדברים.
יולי יואל אדלשטיין: לכן אשתדל להתעלם מהנסיונות להיות משפטן ולהשתמש במונחים כאילו משפטיים ומלהיכנס לכל מיני ראיות בצורה של שומע מן הצד ואתרכז רק בשאלה אחת.
יולי יואל אדלשטיין: אני מתקומם על הצגת השאלה על-ידי היועץ המשפטי לממשלה שכביכול כל אחד מאתנו יקבע אם באת לכאן בידיים נקיות או לא.
אליקים רובינשטיין: אני לא הצגתי כאן את השאלה הזאת.
יולי יואל אדלשטיין: בישיבה הקודמת, או זו שלפניה, הבהרת שהסמכות של הוועדה היא לא לקבוע אם ליברמן אמר משהו או לא אמר משהו, אלא לקבוע אם יש שיקולים זרים בבואך לבקש את הסרת החסינות.
יולי יואל אדלשטיין: אני בטוח שאתה גם שוטף ידיים ושבכל תיק אתה בא בידיים נקיות ומתוך היכרות רבת שנים אין לי ספק בזה.
יולי יואל אדלשטיין: אני לא חושב שזו צריכה להיות השאלה.
יולי יואל אדלשטיין: השאלה שאני מרשה לעצמי לשאול מבלי להיות משפטן היא: האם יש משמעות לעובדה שמדובר כאן בחבר הכנסת?
יולי יואל אדלשטיין: שאלה נלווית: האם יש משמעות לעובדה שבמקרה זה האובייקט היה תת-ניצב במשטרה וראש אגף מסוים בה?
יולי יואל אדלשטיין: לגבי הביטויים ומה מרשים לעצמם נבחרי ציבור ואנשי ציבור לומר אני מצטער.
יולי יואל אדלשטיין: אני לא חושב שהמלה "גזען" ו"אנטישמי" הן מלים ראויות אבל לפני כשבועיים עלה לדוכן הכנסת שר המשפטים, הממונה על המערכת המשפטית במדינת ישראל, ובענין חוק שלא מצא חן בעיניו – אני לא מדבר כרגע על פוליטיקה, יכול להיות שהחוק לא ראוי וטפשי – הוא אמר 15 פעם: החוק הזה גזעני, הצעת החוק הזאת היא הצעה גזענית.
יולי יואל אדלשטיין: מן המעט שאני מבין בלוגיקה, ואין לי תואר שני בלוגיקה, אם אני חתום על הצעת חוק זו ומקדם אותה ומשכנע חברים שלי להצביע בשבילה ומגן עליה בכלי התקשורת, זאת אומרת שאני גזען.
יולי יואל אדלשטיין: אם כבר מדברים על איזו שהיא סכנה, אדוני היועץ המשפטי אתה עושה הבחנה, וכל הזמן אתה אומר שחבר-הכנסת ליברמן מתמקד כאן ביחיד, באדם שקוראים לו מזרחי וכפי שאמרת יש לו אשה וילדים ומשפחה וזה מסוכן.
יולי יואל אדלשטיין: מן המעט שאני מבין אני לא רואה מהביטוי שנאמר על-ידי ליברמן, או לא נאמר, איזו שהיא סכנה למזרחי.
יולי יואל אדלשטיין: אבל אני חושש מדברים שנאמרים קבל עם ועדה מעל במת הכנסת, שמא איזה חם-מזג יחליט שהגזענים האלה פוגעים עכשיו באוכלוסיה מסוימת בישראל וצריך לסגור אתם חשבון.
יולי יואל אדלשטיין: אף אחד לא מתקומם ואף אחד לא מגיש לא תלונה, לא כתב אישום ולא כלום נגד שר המשפטים כי לצערי הרב במערכת שלנו מקובל לקרוא לדברים שלא מוצאים חן בעיניך: פאשיסטים, או גזעניים, או אנטישמיים.
יולי יואל אדלשטיין: אני מצטער על כך אבל אני לא יכול לקבוע שיש כאן חריג.
יולי יואל אדלשטיין: הסוגיה השניה הנלווית היא של עובד ציבור לובש מדים שכביכול הוא חסר הגנה.
יולי יואל אדלשטיין: הביאו גם דוגמאות של רשמת בית-משפט בבית-שאן, אם אני לא טועה, ועובדי ציבור נוספים שהותקפו מילולית ומי שתקף אותם אכן נשא בעונש הראוי.
יולי יואל אדלשטיין: אני חייב לומר שאותו תת-ניצב מזרחי רחוק מאוד מלהיות חסר הגנה.
יולי יואל אדלשטיין: הסערה בעקבות הדברים של ליברמן, שנאמרו או לא נאמרו, היתה בקונטכסט שכבר הוזכר כאן של עימות תקשורתי מתמשך, מלא הדלפות ופמפום לכלי התקשורת מצד גורמים מסוימים.
יולי יואל אדלשטיין: אני לא יודע ולא חקרתי אם זה מזרחי או מקורביו, או סגניו, אבל זה בא מכיוון מסויים במשטרה כלפי ציבור גדול בישראל.
יולי יואל אדלשטיין: אני לא רוצה להעלות השערות אבל יכול להיות שזה היה כדי להגן על חוסר מעש או חוסר הצלחות בתחום העבודה הישיר שלהם.
יולי יואל אדלשטיין: היה קונטכסט רחב של עימות תקשורתי, לא מדובר ברשמת בית-משפט בבית שאן, מדובר באדם מתוקשר – הלוואי על כולנו.
יולי יואל אדלשטיין: הטענה כאילו מדובר פה בפקיד מסכן וחסר הגנה לא נראית לי.
יולי יואל אדלשטיין: אני לא רוצה לקבוע את עמדתי הסופית לפני תום כל הדיונים אבל נטיית הלב שלי היא לומר שבהחלט מדובר כאן באיפה ואיפה.
יולי יואל אדלשטיין: בישיבות הקודמות היתה לי תחושה קשה שבמקרה זה ניתן טיפול לא שווה על-ידי המשטרה.
יולי יואל אדלשטיין: כפי שדורשים מאתנו לנהוג במשנה זהירות במה שנוגע לחברי הכנסת שמא יש מראית עין, הייתי מצפה מקצין כל כך בכיר במשטרה לחשוב ברגע מסוים איך יתפרש הדבר שמה שלא מגיע לאזרח, ולפעמים גם לאזרח בעל שם ובכיר, מגיע דווקא לקצין בכיר במשטרה כי עומדים לרשותו כל הכלים.
סאלח טריף: חברי הכנסת ויצמן שירי ומרינה סולודקין אינם כאן.
סאלח טריף: חבר-הכנסת מודי זנדברג.
ראובן ריבלין: אדוני היושב-ראש, אני רוצה להשתתף בכל הדיונים הקשורים בבקשה להסרת החסינות.
ראובן ריבלין: בשעה 12 יש לנו נשיאות.
ראובן ריבלין: האם אדוני קבע את הישיבה עד לשעה 12?
ראובן ריבלין: אם לא, נבקש הפסקה על-מנת שנוכל ללכת לנשיאות ולחזור לכאן.
סאלח טריף: קבענו שעתיים של דיון אבל אני רואה שגם הנשיאות, גם ועדת החינוך וגם דברים אחרים מתנגשים עם זה.
סאלח טריף: אני מכיר את תאבונם של חברי הכנסת להתבטא לכן נשקול להפסיק את הדיון באיזה שהוא שלב.
ראובן ריבלין: טוב יעשו חברי הכנסת אם ישקלו את הדברים לאחר ששמעו את כל הנוגעים בדבר וכל המשתתפים בדיון.
אליעזר זנדברג: יש כאן כל מיני תמיהות ואולי היועץ המשפטי צריך לבדוק את השאלות שאני עומד להעלות עכשיו ללא כל קשר להסרת החסינות.
אליעזר זנדברג: איך זה שנאמר משהו מסוים, נרשם דו"ח על כך וחלף חודש ימים עד שמחליטים לפתוח בחקירה?
אליעזר זנדברג: אלה אנשים שאמונים על שלטון החוק, על פרשנותו, גם על המשמעויות של כל אמירה.
אליעזר זנדברג: אני חי בתחושה לא נוחה שכך הם פני הדברים וללא קשר לבקשת הסרת החסינות.
אליקים רובינשטיין: זה מזכיר לי סיפור שאני מוכרח לספר לכם.
אליקים רובינשטיין: בזמנו אמרו שברז'נייב קורא לכל היועצים שלו והוא אומר להם: מוכרחים לאחד את כל השעונים בעולם כדי שהם יהיו באותו זמן בכל מקום.
אליקים רובינשטיין: אמרו לו: לא יכול להיות כי הזריחה והשקיעה בכל מקום אינן באותו הזמן.
אליקים רובינשטיין: אמר להם: צריך בכל זאת לעשות זאת כי יש לנו בעיות.
אליקים רובינשטיין: למשל, אינדירה גאנדי נרצחה, שלחנו מברק תנחומים והוא הגיע שלושה ימים אחרי כן; היתה התנקשות בחיי האפיפיור ושלחנו מברק השתתפות בצער וזה הגיע שלוש שעות לפני כן.
אליקים רובינשטיין: אין כאן שום שייכות למקרה הזה.
אליעזר זנדברג: לגופו של ענין.
אליעזר זנדברג: אנחנו צריכים לשקול את סוגיית תום הלב של היועץ המשפטי לממשלה אבל בג"צ פנחסי הרחיב קצת את הענין.
אליעזר זנדברג: זה לא רק תום לב במובן של היועץ המשפטי שימים כלילות מחפש איך לשים את ידו על מישהו מסוים ולהפליל אותו בצדק או שלא בצדק, כאן אנחנו צריכים לראות תמונה רחבה יותר וזה התפקיד שלנו.
אליעזר זנדברג: אני עדיין חי בהרגשה שבעבר היתה מדיניות שונה שנגעה לחבר-הכנסת בני אלון לגבי אי-המשך ההליכים נגדו; מדיניות שונה שנגעה לרב עובדיה יוסף והדברים שהוא אמר.
אליעזר זנדברג: בדקתי את זה והדברים שהוא אמר כוונו כלפי אדם ספציפי, נשיא בית-המשפט העליון, לא דובר רק על קבוצה.
אליעזר זנדברג: על-פי ההלכה הפסוקה בישראל גם הקבוצה שמתקראת שופטי בית-המשפט העליון זו קבוצה ספציפית מספיק על-מנת שנתייחס אליה למשל בעבירות של העלבת עובד ציבור.
אליעזר זנדברג: כך שגם היום, לאחר ששמעתי את היועץ המשפטי וגם קראתי את הפרוטוקול, אני מתקשה לראות את ההבחנה ואת ההבדל.
סאלח טריף: שם זה בית-משפט.
אליעזר זנדברג: בכוונה אני הולך יותר רחוק.
אליעזר זנדברג: ההתרשמות שלי היא שבמקרה הזה צריך לשקול גם את מהות התפקיד ולראות במי מדובר.
אליעזר זנדברג: לפעמים זה גם יכול לעבוד הפוך.
אליעזר זנדברג: אני שם בצד את האינטרס להגן בעבירה הספציפית על עובד ציבור.
אליעזר זנדברג: אדוני היועץ, אם בשלב כלשהו החליטו לשנות מדיניות – זו ההתרשמות שלי – אני לא חושב שמשנים מדיניות באמצעות הגשת כתב אישום, בטח לא בפרשה כזאת שאולי טכנית אפשר להגיד שבכל מה שהוכח יש אולי עבירה.
אליעזר זנדברג: אני באמת לא רואה את הדברים כשיא הביטויים החמורים ששמענו כאן
אליעזר זנדברג: מפי אנשי ציבור או נבחרי ציבור בשנים האחרונות.
סאלח טריף: אחרון הדוברים בשלב זה הוא חבר-הכנסת זבולון אורלב.
סאלח טריף: נותרו לנו חברי הכנסת שטרן, גפני, לנדבר, אלון, ריבלין וטריף.
ראובן ריבלין: אדוני ממשיך את הישיבה?
זבולון אורלב: אין ספק שזה דיון מאוד מביך.
זבולון אורלב: לכאורה יש לנו תפקיד מצומצם והוא לבחון את תום לבו של היועץ המשפטי לממשלה ולברר שלא נרקמה כאן עלילה נגד חבר-הכנסת ליברמן ושאין כוונות לא ענייניות שיש בהן כדי לפגוע בחבר-הכנסת ליברמן.
זבולון אורלב: לי ברור מאוד שאין כאן כוונות אישיות של היועץ המשפטי לממשלה, מבחינתי גם לא כוונות של הפרקליטות שעושים דין מיוחד לחבר-הכנסת ליברמן.
זבולון אורלב: אם הדיון דווקני מצומצם, מבחינתי הפרשה היא פשוטה אבל כפי שאני מבין התפקיד שלנו הוא גם לראות את נושא מדיניות האכיפה, כלומר, לראות שעכשיו לא יצרו מדיניות חדשה כלפי חבר-הכנסת ליברמן.
זבולון אורלב: עד עכשיו במקרים קודמים היה נהוג לעבור עליהם בסלחנות ומצאו פתרונות אחרים אבל עכשיו, משהגיעו לחבר-הכנסת ליברמן, נזכרו לעשות חשבונות.
זבולון אורלב: אני מציע שבתשובת היועץ המשפטי לממשלה תהיה התייחסות לענין הזה.
סאלח טריף: בהבהרה, בהבנה, בפשרה.
זבולון אורלב: לא, אני רוצה לומר מלים יותר ברורות.
זבולון אורלב: אני מבין שחבר-הכנסת ליברמן אומר שהוא לא עשה את המעשים שכתב האישום מייחס לו ומי אני שאשפוט אם כן או לא.
זבולון אורלב: אני מוכן לצאת מתוך הנחה שחבר-הכנסת צודק אבל הואיל ומאז המעשה חבר-הכנסת ליברמן נבחר לכנסת – אני שמח שהוא נבחר – ועכשיו הוא גם נבחר כראש מפלגה, והוא אישיות שמה שהוא עושה ואומר יש לזה השלכות ומשמעויות לגבי מעמדם של קציני משטרה, ולגבי הנושא של אכיפת החוק, לו ניתן היה לסיים את הפרשה הזאת בדברים שירצו את התובעים לרדת מהתביעה שלהם, או בדרך של התנצלות כזאת או אחרת, או בדברים שיביאו לידי סיום הפרשה בהבנה.
זבולון אורלב: אסכים לעזור לחזק את הדרך הזאת ולשכנע גם את היועץ המשפטי וגם את המשטרה לקבל את זה.
זבולון אורלב: כי מאז אותו אירוע זרמו מים לירדן, דברים התרחשו, מעמדך הציבורי השתנה, נבחרת לכנסת.
זבולון אורלב: לכן אני מציע שבכל זאת תשקול בכובד ראש את האפשרות הזאת.
זבולון אורלב: זה לא יפגע בדבר, מעמדך אפילו יכול להתחזק.
זבולון אורלב: גדלות רוח וגדלות נפש לפעמים מחזקות את האדם.
זבולון אורלב: זה כמובן לא כרוך בהודאה, מבחינתי שלא תודה.
זבולון אורלב: זו לא נקודת חולשה, אני ואני חושב שגם רבים, יראו בה נקודת חוזק.
סאלח טריף: הדברים כאן הראו כמה חשוב היה לקיים דיון ממצה ומפורט בענין של הסרת החסינות.
משה גפני: חייבים לקיים דיון כזה.
סאלח טריף: יש כאלה הסבורים שאנחנו אפילו לא צריכים לשאול שאלות אלא לאשר מייד ולהעביר את הענין לבית-המשפט.
סאלח טריף: מיקי איתן סייע לי בתרומתו להבהיר כמה חשוב היה לקיים את הדיון, שחברי הכנסת יתבטאו, ינסו להבין את כל הצדדים וגם להכריע.
סאלח טריף: קראתי את רשימת הדוברים לישיבה הבאה והישיבה הבאה תהיה המשך של הישיבה הפתוחה הזאת, היא גם כן תהיה ישיבה פתוחה בה חברי הכנסת יוכלו להתבטא.
סאלח טריף: אנחנו נתאם אותה מהר ככל האפשר ונודיע לכם על המועד.
סאלח טריף: ברצוני ליידע אתכם שברצוני לבדוק את העניין שעל סדר יומנו עם יושב ראש הכנסת שכן אם הוא יאפשר לנו לשבת חצי שעה במהלך הישיבה במליאה שעניינה להביע אי אמון בראש הממשלה - - -
רחבעם זאבי: אי אפשר.
זהבה גלאון: אי אפשר.
זהבה גלאון: יש לי התחייבויות אחרות.
סאלח טריף: רבותיי, על פי ההצעה שהנחנו על שולחנכם וגם ממגעים שהיו לי עם החברים האחרים, אני מבקש לציין רק היכן ברצוני לשנות את ההצעה כך שלא תהיה בה כל פגיעה.
סאלח טריף: כאמור, אני מנסה כמה שאפשר פחות לפגוע - - -
בנימין אלון: אין הסכמה.
בנימין אלון: ש"ס הודיעה שהיא מתנגדת לתוספת של שניים בוועדת הכספים, הליכוד הודיע שהוא מתנגד לוועדת הפנים ואיכות הסביבה - - -
סאלח טריף: אם כך נקיים הצבעה ונראה מה קורה שכן אנחנו ועדת הכנסת, לא ועדת ההסכמות.
סאלח טריף: חבר הכנסת אלון, אם אתה סבור שתקבל את ההסכמה של כולם – טעות בידך.
בנימין אלון: אם אין הסכמה - צריך לעשות רישאפל.
בנימין אלון: זה גם מה שהיועץ המשפטי אמר.
סאלח טריף: אני מציע לך לבדוק מה אתה מקבל, שכן מדובר על הצעה בהחלט לא רעה, ולהבין שחשוב לסגור את העניין בהבנה, אחד פחות או אחד יותר – אבל צריך לסגור את הדברים.
סאלח טריף: אם תתעסק עם הרישאפל – העניין יארך עוד חודשיים - - -
בנימין אלון: מה אפשר לעשות?
בנימין אלון: זה המצב.
סאלח טריף: אין לי בעיה אף שמדובר בבילבול מוח גדול, אם יש טעם בכך.
סאלח טריף: אם הבעיה נשארה בתחום של אותו מקום,של הליכוד בוועדת הפנים – שהם לא רוצים לשלם כלום – זאת בעיה והיא תיפתר.
סאלח טריף: זאת לא בעיה שתמנע מאתנו את סיכום העניין.
סאלח טריף: אבל נראה לי שלא זאת הבעיה.
סאלח טריף: אני חוזר על ההצעה ומזכיר לכולנו על מה שכבר דיברנו עליו; סיכמנו שתהיה תוספת לאיחוד הלאומי – ישראל ביתנו, בוועדת החוץ והביטחון – שניים, בוועדת הכספים אחד ועוד ממלא מקום, בוועדת החוקה, חוק ומשפט, אחד ועוד ממלא מקום, בוועדת הפנים – אחד, על זה יש ערעור של רובי ריבלין, בוועדת העבודה והרווחה אחד, וסגן יושב ראש אחד.
סאלח טריף: במסגרת התוספת, בוועדת הכספים, כדי לשמור על אותו איזון שגם יושב ראש הקואליציה וגם יושב ראש האופוזיציה הסכימו עליו עם כל הכבוד לש"ס, מדובר על מסגרת הוראת שעה משני הצדדים.
סאלח טריף: אני מציע שהחבר השני בוועדת החוץ והביטחון שתקבלו, מלבד גנדי שהוא על חשבון ש"ס ויהפוך להיות קבוע, יהיה גם הוא על פי הוראת השעה.
סאלח טריף: ההצעה הזאת מהווה פיתרון ראוי שכן לא נפגע באחד האנשים שמוסיפים רבות, כמו אורי סביר, בוועדת החוץ והביטחון.
משה גפני: מה עניין אורי סביר לוועדת החוץ והביטחון?
יולי יואל אדלשטיין: יש חברים שמוסיפים הרבה מאד לוועדת החוץ והביטחון.
אופיר פינס-פז: כשנוצרה מציאות חדשה - - -
סאלח טריף: האם אני פוגע בך, חבר הכנסת גפני, בעניין ועדת החוץ והביטחון?
משה גפני: לא; שאלתי שאלה אינפורמטיבית.
משה גפני: מפלגת המרכז לא מתבקשת להוריד חבר בוועדת החוץ והביטחון.
סאלח טריף: אורי סביר הוא על חשבון ישראל אחת והוא היה צריך לטוס משם, אבל הוא מכהן כיושב ראש ועדת משנה שכבר החלה בפעילות חשובה - - -
אופיר פינס-פז: אם נוצרה מציאות חדשה לא צריך לדפוק את מי שכבר יושב - - -
סאלח טריף: לא רק זה; התברר לי, לא ממנו, שהוא כבר החל בפעילות חשובה בוועדת משנה של ועדת החוץ והביטחון, הוא מרכז נושאים חשובים מאד במדיניות החוץ - - -
משה גפני: לא ידעתי שהוא יושב שם על חשבון ישראל אחת.
סאלח טריף: חבר הכנסת בשארה מקבל מקום מישראל אחת, בוועדת החינוך והתרבות - - -
זבולון אורלב: הוא, בעצם, כבר יושב שם היום אלא שהוא יישב שם עכשיו - - -
סאלח טריף: הוא יהיה כמו מה שעשינו עם גנדי.
סאלח טריף: הוא מקבל מעכשיו כוח בעצמו.
אופיר פינס-פז: אנחנו בלחץ זמן - - -
סאלח טריף: לרומן ברונפמן יש שני מקומות ועוד שני מקומות, בוועדת הכנסת ובוועדת החינוך, וכל מה שאני מבקש לשנות הוא זה: הוראת שעה – שניים בוועדת הכספים, אחד בוועדת החוץ והביטחון, וכל היתר אלה הם כבר דברים שסוכמו.
סאלח טריף: סיכמתי עם גנדי ריגר שניתן את המקום שלו בוועדת החוקה, חוק ומשפט, והוא יעבור לוועדת הכספים - - -
יולי יואל אדלשטיין: מתי סיכמת אתו את העניין הזה?
סאלח טריף: דיברתי אתו היום.
יולי יואל אדלשטיין: זה שדיברת אתו לא אומר שסיכמת אתו את העניין.
יולי יואל אדלשטיין: הוא אף פעם לא הסכים לדבר כזה.
יולי יואל אדלשטיין: העניין הזה נדון כרגע בסיעה.
יולי יואל אדלשטיין: ריגר הודיע חד משמעית שהיתה אליו פנייה כזאת אבל הוא לא סיכם שום דבר.
אופיר פינס-פז: חבר הכנסת סאלח טריף עשה עבודה משמעותית בקרב כל סיעות הבית, אפשר תמיד להתווכח ותאמינו לי שיש לי על מה להתווכח כמו לכל אחד אחר פה, אבל קבענו שאת ההליך הזה נעשה בהסכמה ואני אומר שאם יש סיעה שאומרת: על גופתי המתה, אני לא מסכימה לכלום, כי אז כבר לא מדובר על הליך של הסכמה.
אופיר פינס-פז: לכן גם לא הבאתי לכאן חברים מישראל אחת להצבעה, אגב, אני גם לא רואה כאן את נציגי סיעת ש"ס, לכן אני מציע לך, חבר הכנסת בני אלון, לא לדבר בשם סיעת ש"ס - - -
בנימין אלון: הם ביקשו.
אופיר פינס-פז: אם סיעת ש"ס מתנגדת היא יכולה או לכתוב שהיא מתנגדת ואני לפחות אציע לכבד זאת כי אינני מציע לעשות דבר שהוא בניגוד לדעתה, בוודאי לא בניגוד לדעתה של סיעה גדולה כמוה אבל אם מדובר על התנגדות, אני יודע שלרובי יש התנגדות בעניין ועדת הפנים ואיכות הסביבה.
אופיר פינס-פז: בעיניי זאת לא התנגדות מהותית והיא גם לא בנושא שיכול לפוצץ את העניין, לכן נשאיר את הדבר הזה ונגיד שבעניינו של ריבלין צריך לסכם את העניין בכפוף לכך שידברו עם הליכוד על עניין ועדת הפנים ואיכות הסביבה ובכפוף לזה שיולי אדלשטיין ואופיר פינס-פז, כראשי סיעות, יצטרכו לבדוק מה קורה בוועדת החוקה, חוק ומשפט ובוועדת הכספים אבל זה בינינו - - -
בנימין אלון: מה זאת אומרת:
בנימין אלון: בכפוף?
אופיר פינס-פז: זה לא משנה את ההסכם.
אופיר פינס-פז: או שאני אוותר בוועדת החוקה, חוק ומשפט, או שהוא יוותר, או שאני אקבל מקום בוועדת הכספים או שהוא.
אופיר פינס-פז: זה לא מבטל את ההסכם.
אופיר פינס-פז: גם עניין ועדת הפנים ואיכות הסביבה, של הליכוד, לא מבטל את הנושא כולו.
בנימין אלון: אם ש"ס יתנגדו בסוף – מה עשינו?
אופיר פינס-פז: אנחנו נמצא דרך כדי שלכם יהיה חבר בוועדת הפנים ואיכות הסביבה.
אופיר פינס-פז: זה לא עניין מסובך כל כך.
בנימין אלון: זאת אומרת שמחליטים שיהיה חבר אחד בוועדת הפנים ואיכות הסביבה.
אופיר פינס-פז: לכן אני מציע לאשר את ההצעה ולגמור את הסיפור הזה.
סאלח טריף: רבותיי, אין סוף לדברת שיכולה להיות בנושא הזה אבל אני לקחתי על אחריותי לסיים את העניין ואם יישארו זנבות – נדון בהם יותר מאוחר.
סאלח טריף: אני חוזר על ההצעה בשינויים שכבר הסברתי אותם, שמדובר על הוראת שעה, תוספת לוועדת החוץ והביטחון - - -
משה בוטון: האם צריך לתקן את החוק לשלושת הוועדות?
סאלח טריף: לשתי הוועדות; חוץ וביטחון וכספים.
מיכאל קליינר: לא יכול להיות; לבשארה נותנים חמישה, לטיבי את פנים וכלכלה, - - -
ראובן ריבלין: אני מבקש להודיע שהליכוד לא מוכן לוותר על שום מקום.
ראובן ריבלין: לא קיבלנו שום דבר כסרח עודף או דבר מיותר מעבר שהוא מעבר לזכויותינו.
אופיר פינס-פז: אם כך לגבי ועדת הפנים ואיכות הסביבה, או שהליכוד יוותר - - -
ראובן ריבלין: הוא לא יכול לוותר.
אופיר פינס-פז: אם לא כי אז נוסיף מקום בוועדת הפנים ואיכות הסביבה לסיעת האיחוד הלאומי – ישראל ביתנו.
בנימין אלון: איך תוסיף?
בנימין אלון: האם מדובר על תיקון החוק?
זבולון אורלב: חבר הכנסת אלון, בין כה וכה צריך להגיש תיקון לגבי ועדת הכספים ולגבי ועדת החוץ והביטחון.
סאלח טריף: רבותיי, אני אחזור על ההצעה; באיחוד הלאומי – ישראל ביתנו – ועדת החוץ והביטחון שניים, כספים אחד, ועוד אחד – ממלא מקום.
סאלח טריף: ועדת הפנים ואיכות הסביבה – אחד, ועדת העבודה, הרווחה והבריאות – אחד, וסגן היושב ראש – אחד.
בנימין אלון: אני מבקש למחוק את המקום בוועדת העבודה, הרווחה והבריאות.
בנימין אלון: אם תוריד לי - - -
סאלח טריף: אני לא מוריד ולא מעלה.
סאלח טריף: חבר הכנסת מיכאל קליינר – ועדת הכלכלה – אחד, הוועדה לענייני ביקורת המדינה – אחד, בל"ד – ועדת החינוך – אחד, הבחירה הדמוקרטית – ועדת הכנסת – אחד, ועדת החינוך והתרבות – אחד.
סאלח טריף: המפד"ל תקבל את הוועדה לקידום מעמד האישה.
יולי יואל אדלשטיין: אדוני היושב ראש, אני מבקש לדעת ממה נובעת ההחלטה לתת לסיעה של שני חברים, חמישה מקומות בוועדות, וממה גם נובעת ההחלטה התקדימית לתת לסיעה של שניים – ייצוג בוועדת הכנסת?
יולי יואל אדלשטיין: אני מדבר על סיעה בשם: הבחירה הדמוקרטית.
אופיר פינס-פז: איזה עוד ועדות יש להם?
יולי יואל אדלשטיין: מדע, כלכלה, וביקורת המדינה.
אופיר פינס-פז: אתם מעדיפים את ועדת הכלכלה על ועדת הפנים ואיכות הסביבה?
יולי יואל אדלשטיין: כל הדברים שדיברתי עליהם כרגע רשומים במחשב הכנסת, מחודש יוני.
אופיר פינס-פז: הטענה של - - -
יולי יואל אדלשטיין: כאמור, יש להם חמש ועדות ושני ח"כים, כולל ועדת הכנסת.
סאלח טריף: לחבר הכנסת בשארה יש שלוש ועדות; לחבר הכנסת אחמד טיבי יש שלוש ועדות, ואני אגיד לכם למי עוד יש - - -
אופיר פינס-פז: מה המדד לשני חברי כנסת?
בנימין אלון: שלוש ועדות.
אופיר פינס-פז: אני מציע להסמיך את יושב ראש ועדת הכנסת לבוא בדברים עם יושב ראש סיעת הבחירה הדמורטית, כדי שהיא תוותר על שתי ועדות.
יולי יואל אדלשטיין: בוועדת הכנסת זה מקובל?
אופיר פינס-פז: מה איכפת לך?
אופיר פינס-פז: יורידו שתי ועדות.
יולי יואל אדלשטיין: מחר יבוא קליינר או כל אחד אחר - - -
בנימין אלון: אני רוצה להבין שמה שכתוב בהצעה שהונחה בפנינו - - -
ראובן ריבלין: האם מוסיפים לוועדת החוץ והביטחון אדם?
ראובן ריבלין: אני לא הייתי כאן במהלך כל הדיון ואני מבקש לשמוע את התשובה.
ראובן ריבלין: אם אכן מוסיפים - - -
סאלח טריף: שם אתה לא מוותר וגם לא רוצה לתת?
ראובן ריבלין: אני נותן לכולם אבל אם מוסיפים לאורי סביר - - -
אופיר פינס-פז: לא מוסיפים לאורי סביר.
סאלח טריף: הוא מכהן כיושב ראש ועדת משנה של ועדת החוץ והביטחון.
אופיר פינס-פז: חבר הכנסת ריבלין, אנחנו עובדים על עיקרון של הסכמה - - -
ראובן ריבלין: תוסיפו עוד אחד לוועדת החוץ והביטחון, את חבר הכנסת מאיר שטרית.
בנימין אלון: אני מבקש שיהיה ברור שאנחנו לא מוותרים - - -
אופיר פינס-פז: אני לא יכול להוסיף שניים באותו צד.
ראובן ריבלין: מה זאת אומרת אותו צד?
ראובן ריבלין: אורי סביר באותו צד?
אופיר פינס-פז: אורי סביר כבר נמצא בוועדה; לא מוסיפים אותו.
סאלח טריף: רבותיי, אנחנו צריכים לסכם את הנושא הזה אחרת לא יהיה סוף למה שקורה כאן.
סאלח טריף: אם בוועדת החוץ והביטחון לא היה מדובר על מקרה מיוחד במינו של חבר הכנסת אורי סביר, שהוא יושב ראש ועדת משנה – לא הייתי מוסיף חבר לוועדת החוץ והביטחון.
סאלח טריף: גם הוועדה לתקציב הכנסת תתנגד לכך.
בנימין אלון: אתה מוסיף שני חברים לוועדת הכספים?
ראובן ריבלין: אם עניין ועדת הכספים גמור והגעתם לגביה לכלל סיכום – אני מודיע שנושא ועדת הכספים לא יעמוד למכשול.
רחבעם זאבי: אני מציע שנצביע.
ראובן ריבלין: רק רגע; אם יש משהו שעומד למכשול ובעיית ועדת הכספים לא תפתור אותו, חבל על זמננו.
ראובן ריבלין: נתחיל את הכל מחדש ואז נדון גם בעניינו של אורי סביר בכל מה שקשור לשאלה אם הוא צריך לכהן כיושב ראש ועדת משנה או לא.
ראובן ריבלין: אל תפחידו אותי ותגידו לי שהוא יושב ראש ועדת משנה של ועדת החוץ והביטחון.
רחבעם זאבי: אני מציע ליושב ראש הוועדה להצביע על ההצעה.
סאלח טריף: אני מבקש שנאשר את הוראת השעה בזה הלשון: על אף הוראות סעיף 3 לחוק הכנסת, התשנ"ד-1994, בתקופת כהונתה של הכנסת החמש עשרה מספר החברים בוועדת הכספים של הכנסת לא יעלה על תשעה עשר, ומספר החברים בוועדת החוץ והביטחון של הכנסת לא יעלה על שמונה עשר.
ראובן ריבלין: עוד שני ממלאי מקום - - -
סאלח טריף: אינני מסכים.
בנימין אלון: ברצוני להשמיע הערה; אני מסכים למה שהוצע לגבי וועדת הפנים ואיכות הסביבה, אבל בוועדת העבודה, הרווחה והבריאות אני לא רוצה שיתנו לי מקום נוסף ואני גם לא רוצה שיקחו לי מקום בוועדת הכנסת.
בנימין אלון: זה הכל.
בנימין אלון: והבריאות - - -
אופיר פינס-פז: אתה מוותר על מקום בוועדת הפנים ואיכות הסביבה - - -
בנימין אלון: לא; אני מוותר על מקום בוועדת העבודה, הרווחה והבריאות, שלא ביקשתי ואני מבקש לא לגעת בי בוועדת הכנסת.
בנימין אלון: זה גם הגיוני.
בנימין אלון: כאמור, לא ביקשתי מקום בוועדת העבודה, הרווחה והבריאות.
סאלח טריף: אתה מוותר על ועדת הפנים ואיכות הסביבה כדי להיכנס לוועדת הכנסת?
בנימין אלון: דחפו לי את ועדת העבודה, הרווחה והבריאות; לא ביקשתי אותה.
בנימין אלון: לעומת זאת אני מבקש שתשאירו לי את ועדת הכנסת.
משה גפני: אין בכוונתי לחזור על הנאום שהשמעתי בישיבה הקודמת אלא אני מבקש לציין שלסיעת יהדות התורה יש שמונה חברים בוועדות כפי שהדבר מופיע בנייר שהונח בפנינו, אגב, לאו דווקה בוועדות החשובות.
משה גפני: יש לנו זכות לקבל סגן יושב ראש הכנסת.
משה גפני: אני מבקש להזכיר לכולם שמגיע לנו, על פי הגודל שלנו, לקבל גם תפקיד של יושב ראש ועדה, כמו סיעת המפד"ל, לדוגמה, שמקבילה אלינו - - -
זבולון אורלב: אתם רוצים את ועדת החינוך והתרבות?
משה גפני: אנחנו קיבלנו ממפלגת העבודה - - -
בנימין אלון: אני מציע לעשות רישאפל על כל הוועדות, כולל היושבי ראש, ולהצביע על כך.
משה גפני: אדוני היושב ראש, אני מדבר בכל הרצינות על כך שאנחנו המפלגה היחידה שגם כאשר יכולנו לקבל תפקידים בכירים – לא קיבלנו.
משה גפני: אנחנו יושבים עם שני חברים נוספים בוועדת הכספים על חשבון סיעת העבודה שיכולה להחליף אותנו.
משה גפני: אני מקווה שיש בה אנשים הגונים שלא יעשו כן כיוון שאנחנו ויתרנו על ראשות ועדה שמגיעה לנו מבחינת היותנו סיעה מקבילה לאחרות.
משה גפני: אני מבקש להדגיש שאני לא רוצה לפתוח את כל העניין מחדש אלא להגיע להסדר אבל יש כאן דבר שהוא איננו רלוונטי לצורך הדיון, הוא מהווה פגיעה באדם וכוונתי לעניין סגן יושב ראש הכנסת.
משה גפני: סגן יושב ראש הכנסת איננו שייך לכל ההסדר הזה.
משה גפני: לנו יש סגן יושב ראש הכנסת אחד וסגן יושב ראש הכנסת שני על חשבון ישראל אחת.
משה גפני: אני לא חסיד התפקיד של סגן יושב ראש הכנסת ואמרתי את דבריי אלה הרבה מאד פעמים אבל אני אצטרך לפגוע בחבר שזה, בעצם, התפקיד היחיד שיש לו.
משה גפני: גם כאשר היינו בקואליציה לא קיבלנו שום תפקיד, וגם היום לא.
משה גפני: לאיחוד הלאומי מגיע סגן יושב ראש הכנסת, אתם צריכים לקבל זאת, זה עניין שאפילו לא דורש שינוי חקיקה, ובכנסת הבאה מספר הסגנים יוגבל לשבעה.
משה גפני: מדובר על סתם, ללא סיבה, לפגוע בחבר לאחר שהוא כבר מונה לכן אני מתנגד להצעה הזאת.
סאלח טריף: רבותיי, אני מעמיד את ההצעה להצבעה - - -
ראובן ריבלין: אם כל הדברים לא מסוכמים כי אז ברצוני להציע הצעה חילופית; הואיל ולא הגענו לכלל הבנה כיוון שיש הרבה דברים שאינם מוסכמים על הכל – נעבוד על סרגל חדש ונצביע על רישאפל על הכל.
סאלח טריף: אני מעמיד להצבעה את ההצעה שלי ואם תוך השבועיים הקרובים, עד הפגרה, העניינים לא יסתדרו ואיזושהי סיעה לא תבצע את האמור לעיל - - -
ראובן ריבלין: אינני מבין; מה אני אמור לבצע?
בנימין אלון: מה עם מה שביקשתי?
בנימין אלון: אני לא רוצה מקום בוועדת העבודה, הרווחה והבריאות ואני רוצה להישאר בוועדת הכנסת.